b'\n_START_ARTICLE_\nMednarodna standardna knji\xc5\xbena \xc5\xa1tevilka\n_START_PARAGRAPH_\nMednarodna standardna knji\xc5\xbena \xc5\xa1tevilka (izvirno angle\xc5\xa1ko International Standard Book Number; kratica ISBN) je unikatna \xc5\xa1tevil\xc4\x8dna oznaka komercialne knji\xc5\xbene izdaje, in je bila sprva zasnovana na 9-\xc5\xa1tevil\xc4\x8dni standardni knji\xc5\xbeni \xc5\xa1tevilki (Standard Book Number; SBN). Ta sistem ozna\xc4\x8devanja je izna\xc5\xa1el Gordon Foster, danes zaslu\xc5\xbeni profesor statistike na Trinity Collegeu v Dublinu. ISBN je v 10-\xc5\xa1tevil\xc4\x8dnem formatu, izdelala ga je Mednarodna organizacija za standardizacijo in ga leta 1970 objavila kot mednarodni standard ISO 2108. (Kljub temu je bila 9-\xc5\xa1tevil\xc4\x8dna koda v Zdru\xc5\xbeenem kraljestvu uporabljana do leta 1974)._NEWLINE_Od januarja 2007 kode ISBN sestavlja 13 \xc5\xa1tevilk, tovrstno ozna\xc4\x8devanje pa je zdru\xc5\xbeljivo s \xc4\x8drtnokodnimi oznakami standarda EAN-13 (European Article Number; kakr\xc5\xa1en je v uporabi tudi pri ozna\xc4\x8devanju prodajnih izdelkov v trgovinah)._NEWLINE_Podobna \xc5\xa1tevil\xc4\x8dna oznaka, imenovana mednarodna standardna \xc5\xa1tevilka serijske publikacije (ISSN, International Standard Serial Number), se uporablja za identificiranje serijskih publikacij, npr. revij ali \xc4\x8dasnikov.'